KIRJALLINEN KYSYMYS E-2503/99

esittäjä(t): Michl Ebner (PPE-DE) komissiolle

(22. joulukuuta 1999)

Aihe: Munivien kanojen suojelun vähimmäisvaatimukset

Neuvoston 19. heinäkuuta 1999 antamassa direktiivissä 1999/74/EY(1) säädetään munivien kanojen suojelun vähimmäisvaatimuksista. Sen II luku sisältää säännöksen, jonka mukaan jäsenvaltioiden on huolehdittava siitä, että 1. tammikuuta 2003 alkaen kaikki häkit täyttävät vähimmäisvaatimukset ja että häkeissä tapahtuva tuotanto kielletään 1. tammikuuta 2012 alkaen ja että häkkien rakentaminen tai ensimmäistä kertaa tapahtuva käyttöönotto kielletään 1. tammikuuta 2003 alkaen.

Voiko komissio, kun otetaan huomioon edellä mainittu direktiivi ja hakijamaiden kanankasvattamoiden mahdollisuus saada unionilta osarahoitusta,

vastata seuraaviin kysymyksiin:

- Otetaanko osarahoituksen yhteydessä huomioon edellä mainitut säännökset ja noudatetaanko niitä täsmällisesti?

- Aikooko komissio perustaa lähitulevaisuudessa valvontaelimen, jonka tehtävä on konkreettisesti seurata ja valvoa edellä mainittujen säännösten noudattamista?

(1) EYVL L 203, 3.8.1999, s. 53.

Franz Fischlerin komission puolesta antama vastaus

(14. helmikuuta 2000)

Neuvoston 21. kesäkuuta 1999 antamassa asetuksessa (EY) N:o 1268/1999 säädetään yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana(1). Tuen tavoitteena on edistää yhteistä maatalouspolitiikkaa ja siihen liittyviä muita politiikanaloja koskevan yhteisön säännöstön täytäntöönpanoa sekä ratkaista tärkeimmät ja erityiset ongelmat, jotka liittyvät ehdokasmaiden maatalouden ja maaseudun mukauttamiseen kestävällä tavalla. Kyseisen asetuksen 2 artiklassa mainitaan maatilojen investoinnit, ja useimpien ehdokasmaiden odotetaan ehdottavan investointitoimia suunnitelmissaan. Asetuksen 4 artiklan 3 kohdan mukaan ehdokasmaiden on varmistettava muun muassa, että etusijalle asetetaan laatu- ja terveysvaatimuksia parantavat toimet, jotka toteutetaan ympäristönsuojelua koskevia säännöksiä noudattaen.

Yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista säännöistä 22. joulukuuta 1999 annetussa neuvoston asetuksessa (EY) N:o 2759/1999(2) säädetään, että investointitukea voidaan myöntää maatiloille, jotka noudattavat ympäristöä, hygieniaa ja eläinten hyvinvointia koskevia kansallisia vähimmäisvaatimuksia ajankohtana, jona päätös tuen myöntämisestä tehdään. Saman artiklan mukaan tilanteessa, jossa yhteisön säännöstössä säädetyt ympäristöä, hygieniaa ja eläinten hyvinvointia koskevat vähimmäisvaatimukset on otettu käyttöön juuri ennen hakemuksen jättämistä, päätös tuen myöntämisestä riippuu siitä, täyttääkö maatila uudet vaatimukset ennen investoinnin saattamista päätökseen. Uuden investoinnin on kuitenkin täytettävä yhteisön vaatimukset riippumatta siitä, onko maatila kaikilta osin näiden vaatimusten mukainen vai ei.

Esitettävien suunnitelmien ja edellä mainittujen vaatimusten täyttymisen seuraamiseksi ja arvioimiseksi kullekin ehdokasmaalle perustetaan seurantakomitea, ja suunnitelmien yhteydessä mainitaan raportoinnin säännöt ja menettelyt.

(1) EYVL L 161, 26.6.1999.

(2) EYVL L 331, 23.12.1999.